WIe is hulle? En waar kom hulle vandaan? - Hoggamajôjôs story blog
WIe is hulle? En waar kom hulle vandaan?
Verweg, diep in die stilste wegkruipplekkies van die woud, is 'n groot geheim weggesteek. Toegevou onder groen-groen mos, blaartjies en takkies, is daardie die allerwonderlikste towernes. Dis nie sommer net 'n gewone nessie nie, want geen voëltjie woon daarin nie. Nee, dis die ongelooflikste nes waarvan jy nog ooit gehoor het. Dit is die binneste-wegsteek nes waar die Hoggamajôjôs woon.
Hoe die nes en sy bewoners op die berg in die woud kom woon het, is 'n yslike groot geheim. Geen gerespekteerde Hoggamajôjô sal daardie geheim ooit verklap nie, want dis soos om die ergste mensesonde te wil doen... Al wat jy te wete kan kom, is dat hulle vir honderde jare reeds in die omgewing is en dus alles oor die omgewing, die mense en die diere weet.
Hoggamajôjôs is mal oor mense, dis hulle lekkerste tydverdryf om hulle stilletjies dop te hou! Soms gaan hulle ongesiens in mense se huise kuier en loer al hulle gewoontetjies skelmpies af. Omdat Hoggamajôjôs groot terggeeste is, skuif hulle die mense se bossies sleutels of iemand se bril en die laaste paar jaar ook selfone, na 'n ander lêplek sodat die arme persoon vreeslik na sy besittings soek!
Die Hoggamajôjôs vind sommige van die Hogsback inwoners geweldig fassinerend, soveel sodat hulle nie anders kan as om hulle na te boots nie! Gevolglik het sekere Hoggamajôjôs die interessantste haarstyle of kleredrag en word self's verlei deur die smaaklike menskos en drinkgoed!
Hulle sal ure lank mekaar vermaak met die nuutste stories uit die dorp en selfs konserte hou waar elkeen 'n mens naboots tot groot vermaak van die res!
​Hoggamajôjôs is vrolik en gelukkig, want wat is daar wat wonderliker kan wees as om in die veiligheid van 'n Hoggamajôjô-nes te woon, omring met almal vir wie jy lief is in die pragtige natuur bo-op die berg in Hogsback?